b'\n_START_ARTICLE_\nIgoris Kur\xc4\x8diatovas\n_START_PARAGRAPH_\nIgoris Kur\xc4\x8diatovas (rus. \xd0\x98\xcc\x81\xd0\xb3\xd0\xbe\xd1\x80\xd1\x8c \xd0\x92\xd0\xb0\xd1\x81\xd0\xb8\xcc\x81\xd0\xbb\xd1\x8c\xd0\xb5\xd0\xb2\xd0\xb8\xd1\x87 \xd0\x9a\xd1\x83\xd1\x80\xd1\x87\xd0\xb0\xcc\x81\xd1\x82\xd0\xbe\xd0\xb2, 1903 m. sausio 12 d. Ufos gubernijoje \xe2\x80\x93 1960 m. vasario 7 d. Maskvoje) \xe2\x80\x93 fizikas, vadinamas tarybin\xc4\x97s atomin\xc4\x97s bombos t\xc4\x97vu. Atomin\xc4\x97s energijos instituto \xc4\xafk\xc5\xabr\xc4\x97jas ir pirmasis direktorius (1943-1960 m.), atomin\xc4\x97s problematikos tyrin\xc4\x97jim\xc5\xb3 TSRS vadovas, vienas atomin\xc4\x97s energijos panaudojimo ne karo tikslams pradinink\xc5\xb3, TSRS Moksl\xc5\xb3 akademijos narys (1943).\n_START_SECTION_\nVeikla\n_START_PARAGRAPH_\n1920 m. aukso medaliu baig\xc4\x97 Simferopolio gimnazij\xc4\x85, per trejus metus baig\xc4\x97 vis\xc4\x85 Krymo universiteto fizikos-matematikos fakulteto kurs\xc4\x85. 1925-1943 m. I. Kur\xc4\x8diatovas dirbo Leningrado fizikos-technikos institute, branduolin\xc4\x97s fizikos srityje. Vokietijos-Rusijos karo metu suk\xc5\xabr\xc4\x97 laiv\xc5\xb3 apsaugojimo nuo min\xc5\xb3 sistemas. 1940 m. I. Kur\xc4\x8diatovas \xc4\xafrod\xc4\x97 principin\xc4\x99 grandinin\xc4\x97s reakcijos galimyb\xc4\x99.\n_START_SECTION_\nPasiekimai\n_START_PARAGRAPH_\nI. Kur\xc4\x8diatovui vadovaujant pastatytas pirmasis Maskvoje ciklotronas (1944), pirmasis Europoje branduolinis reaktorius (1946), sukurta pirmoji tarybin\xc4\x97 atomin\xc4\x97 bomba (1949), pirmoji pasaulyje vandenilin\xc4\x97 bomba (1953), pirmoji pasaulyje pramonin\xc4\x97 atomin\xc4\x97 elektrin\xc4\x97 (1954), pirmieji pasaulyje branduoliniai reaktoriai povandeniniam laivui (1958) ir atominiam ledlau\xc5\xbeiui "Leninas" (1959), stambiausias \xc4\xafrenginys reguliuojamoms termobranduolin\xc4\x97ms reakcijoms tyrin\xc4\x97ti (1958)._NEWLINE_Keturiskart Stalino premijos laureatas (1942, 1949, 1951 ir 1954 m.), apdovanotas Lenino premija (1957 m.), triskart Socialistinio darbo didvyris (1949, 1951 ir 1954 m.).'